### NN 137/2023 (15.11.2023.), Odluka Ustavnog suda Republike Hrvatske broj: U-IIIA-5395/2022 od 20. rujna 2023.

Ustavni sud Republike Hrvatske

1870

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Branko Brkić, predsjednik Vijeća, te suci Andrej Abramović, Mario Jelušić, Lovorka Kušan, Josip Leko i Goran Selanec, članovi Vijeća, odlučujući o ustavnoj tužbi koju je podnio Tomislav Bogdan iz Osijeka, na sjednici održanoj 20. rujna 2023. jednoglasno je donio

ODLUKU

I. Ustavna tužba se usvaja.

II. Općinski sud u Osijeku dužan je donijeti odluku u predmetu koji se vodi pred tim sudom pod brojem Pn-71/2018 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Tomislavu Bogdanu iz Osijeka, Sutlanska 30, određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 759,11 eura.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Tomislav Bogdan (u daljnjem tekstu: podnositelj), podnio je 21. rujna 2022., na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) ustavnu tužbu u kojoj ističe povredu ustavnog prava na suđenje u razumnom roku, zajamčenog člankom 29. stavkom 1. Ustava, u parničnom postupku koji se vodi pred Općinskim sudom u Osijeku pod brojem Pn-71/2018.

1.1. Za potrebe ustavnosudskog postupka, a na temelju članka 69. alineje 3. Ustavnog zakona, pribavljen je spis Općinskog suda u Osijeku broj: Pn-71/2018.

II. PREGLED RADNJI U POSTUPKU

2. Podnositelj je 2. ožujka 2018. Općinskom sudu u Osijeku podnio tužbu protiv KBC Osijek radi naknade neimovinske i imovinske štete uslijed smrti njegove majke.

Postupak se pred Općinskim sudom u Osijeku vodi pod brojem Pn-71/2018.

Tužba od 2. ožujka 2018. dostavljena je na odgovor tuženiku 3. travnja 2018.

Pred prvostupanjskim sudom održana su ročišta 6. rujna 2018. i 11. siječnja 2019.

Predsjednica Općinskog suda u Osijeku, rješenjem broj: Su-Gzp I-4/2022-3 od 17. ožujka 2022. prihvatila je zahtjev podnositelja za zaštitu prava na suđenje u razumnom roku kojim je naloženo okončanje parničnog postupka broj: Pn-71/2018 u roku od šest (6) mjeseci.

Podnositelj je 20. rujna 2022. Županijskom sudu u Osijeku podnio zahtjev za isplatu primjerene naknade zbog povrede prava na suđenje u razumnom roku.

Rješenjem Općinskog suda u Osijeku broj: Pn-71/2018-25 od 4. listopada 2022. određeno je vještačenje po Medicinskom fakultetu u Splitu.

Rješenjem Županijskog suda u Osijeku broj: Gzp II-5/2022-7 od 16. ožujka 2023. prihvaćen je zahtjev podnositelja te je Općinskom sudu u Osijeku naloženo rješavanje predmeta broj: Pn-71/2018 u roku od šest (6) mjeseci te je podnositelju određena primjerena naknada od 500,00 eura.

Medicinski fakultet u Splitu dostavio je nalaz i mišljenje Općinskom sudu u Osijeku 20. lipnja 2023.

Općinski sud u Osijeku dostavio je 11. srpnja 2023. nalaz i mišljenje Medicinskog fakulteta u Splitu punomoćniku tuženika na očitovanje.

III. MJERODAVNO PRAVO

3. U rješenju broj: U-IIIVs-3669/2006 i dr. od 2. ožujka 2010. (»Narodne novine« broj 34/10.) Ustavni sud opisao je razvoj pravne zaštite ustavnog prava na suđenje u razumnom roku od trenutka njegovog uvođenja u hrvatski pravni sustav, stupanjem na snagu Promjene Ustava Republike Hrvatske 9. studenoga 2000. (»Narodne novine« broj 113/00.), do stupanja na snagu Zakona o izmjenama i dopunama Zakona o sudovima (»Narodne novine« broj 153/09.).

3.1. U rješenju broj: U-IIIA-322/2014 od 23. prosinca 2014. (»Narodne novine« broj 8/15.) Ustavni sud opisao je i daljnji razvoj tog mehanizma pravne zaštite sve do 14. ožujka 2013. kada je stupio na snagu Zakon o sudovima (»Narodne novine« broj 28/13.; u daljnjem tekstu: ZoSud/13). U glavi VI. tog zakona pod nazivom »Zaštita prava na suđenje u razumnom roku« propisan je novi, drugačiji model zaštite prava na suđenje u razumnom roku u odnosu na onaj koji je bio na snazi u ranijem zakonodavnom razdoblju.

ZoSud/13 do danas je izmijenjen nekoliko puta:

– Zakonom o izmjenama i dopunama Zakona o sudovima (»Narodne novine« broj 33/15.),

– Zakonom o izmjenama i dopunama Zakona o sudovima (»Narodne novine« broj 82/15.),

– Uredbom o dopuni Zakona o sudovima (»Narodne novine« broj 82/16.) i

– Zakonom o izmjenama i dopunama Zakona o sudovima (»Narodne novine« broj 67/18.).

Odredbe koje se odnose na zaštitu prava na suđenje u razumnom roku (članci 63. – 70.) nisu mijenjane.

3.2. Pregled pravnih sredstava za zaštitu prava na suđenje u razumnom roku od 2002. do 2013. godine (stupanja na snagu ZoSuda/13) Ustavni sud dao je u odluci broj: U-IIIA-1031/2014 od 27. travnja 2016. (»Narodne novine« broj 50/16.).

IV. DOPUŠTENOST USTAVNE TUŽBE

4. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014., jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

4.1. U konkretnom slučaju, podnositelj je koristio pravno sredstvo koje mu je bilo na raspolaganju na temelju članka 64. ZoSuda/13, a to je zahtjev za zaštitu prava na suđenje u razumnom roku.

Predsjednica Općinskog suda u Osijeku rješenjem broj: Su-Gzp I-4/2022-3 od 17. ožujka 2022. prihvatila je zahtjev podnositelja za zaštitu prava na suđenje u razumnom roku kojim je naloženo okončanje parničnog postupka broj: Pn-71/2018 u roku od šest (6) mjeseci.

Rješenjem Županijskog suda u Osijeku broj: Gzp II-5/2022-7 od 16. ožujka 2023. prihvaćen je zahtjev podnositelja te je Općinskom sudu u Osijeku naloženo rješavanje predmeta broj: Pn-71/2018 u roku od šest (6) mjeseci dok je podnositelju određena primjerena naknada od 500,00 eura.

4.2. Slijedom navedenog, Ustavni sud utvrđuje da je ustavna tužba zbog povrede ustavnog prava na razumnu duljinu postupka u konkretnom slučaju dopuštena, zbog čega će se razmotriti njezina osnovanost.

V. OSNOVANOST USTAVNE TUŽBE

5. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenost predmeta, ponašanje podnositelja i nadležnih tijela te važnost predmeta postupka za podnositelja.

1) Duljina sudskog postupka

6. U konkretnom slučaju podnositelj je tužbom podnesenom 2. ožujka 2018. Općinskom sudu u Osijeku prema tuženiku KBC Osijek postavio tužbeni zahtjev kojim je tražio isplatu na ime neimovinske i imovinske štete zbog smrti majke.

6.1. Budući da je tužba zbog naknade štete podnesena Općinskom sudu u Osijeku 2. ožujka 2018., Ustavni sud razmatrat će postupanje nadležnog suda i podnositelja od dana podnošenja tužbe do dana donošenja ove odluke (razmatrano razdoblje).

6.2. Ustavni sud utvrđuje da predmetni postupak u razmatranom razdoblju traje ukupno pet (5) godina, šest (6) mjeseci i devetnaest (19) dana.

2) Složenost sudskog predmeta

7. Ustavni sud ocjenjuje da se u konkretnom slučaju radi o složenijem predmetu.

3) Postupanje nadležnih sudova

8. Ustavni sud utvrđuje da se postupak pred prvostupanjskim sudom vodi više od 5 godina, tijekom kojeg nije donesena prvostupanjska presuda, a održana su dva ročišta i to 6. rujna 2018. i 11. siječnja 2019.

U trenutku odlučivanja o ustavnoj tužbi postupak se i dalje vodi pred Općinskim sudom u Osijeku.

Stoga je ocjena Ustavnog suda da postupak radi naknade štete nije vođen učinkovito i sukladno načelu ekonomičnosti postupka.

4) Ponašanje podnositelja ustavne tužbe

9. Ustavni sud utvrđuje da podnositelj nije pridonio duljini trajanja postupka.

VI. OCJENA USTAVNOG SUDA

10. Slijedom navedenoga, a s obzirom da predmetni parnični postupak u razmatranom razdoblju traje dulje od 5 godina i da još nije okončan, Ustavni sud ocjenjuje da je povrijeđeno pravo podnositelja da sud u razumnom roku odluči o njegovim pravima i obvezama, koje je pravo zajamčeno člankom 29. stavkom 1. Ustava.

Izreka odluke i nalog predsjednici nadležnog suda

11. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednica Općinskog suda u Osijeku dužna dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

12. Sukladno članku 63. stavku 3. Ustavnog zakona, donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj. U konkretnom slučaju, Ustavni sud uzeo je u obzir činjenicu da je podnositelju rješenjem Županijskog suda u Osijeku broj: Gzp II-5/2022-7 od 16. ožujka 2023. određena primjerena naknada zbog povrede prava na suđenje u razumnom roku u iznosu od 500,00 eura.

13. Odluka o objavi temelji se na članku 29. Ustavnog zakona (točka V. izreke).

Broj: U-IIIA-5395/2022

Zagreb, 20. rujna 2023.

USTAVNI SUD REPUBLIKE HRVATSKE

Predsjednik Vijeća
 dr. sc. Branko Brkić, v. r.